Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 259/11/3309	Trenčín, 21.11.2013
EEČ : 2-28-198-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Trenčín
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
hoci je XXXXX ako otec XXXXX, narodeného XXXXX, bytom XXXXX, Západná 18, v zmysle zákona o rodine a rozsudku Obvodného súdu XXXXX 5, číslo 5P 239/2004 zo dňa 17.08.2004, ktorý nadobudol právoplatnosť dňa 10.09.2004 povinný prispievať na výživu syna sumou 2.500,- Korún českých mesačne vždy do 15 dňa v mesiaci vopred do rúk matky XXXXX, narodenej XXXXX bytom XXXXX, Západná 2505/18, svoju vyživovaciu povinnosť si neplnil po dlhší čas a to od nadobudnutia právoplatnosti rozsudku do dnešného dňa, čím mu do súčasnej doby vznikol dlh na výživnom v celkovej výške 214.000,- Korún českých, čo predstavuje 8.553,- Eur a tento dlh narastá každý mesiac neplatenia výživného a následne z dôvodu neplnenia si vyživovacej povinnosti je XXXXX na základe rozhodnutia Úradu práce, sociálnych vecí a rodiny XXXXX pod číslom XXXXX zo dňa 17.05.2010, kde rozhodnutie nadobudlo právoplatnosť dňa 18.05.2010 vyplácané náhradné výživné na syna XXXXX vo výške 82,98,- Eur.

lebo je trestné stíhanie neprípustné podľa § 9 odsek 1 písmeno g

Odôvodnenie:
Vyšetrovateľ ORPZ, OKP XXXXX uznesením č. ORP-188/1-OVK-TN-2011 zo dňa 15.03.2011 podľa § 199 ods. 1 Tr. por. začal trestné stíhanie a následne dňa 31.03.2011 podľa § 206 ods. 1 Tr. por. vzniesol obvinenie XXXXX, nar. XXXXX, pre prečin zanedbania povinnej výživy podľa § 207 ods. 1, 3 písm. b) Tr. zák. s poukazom na § 138 písm. b) Tr. zák. na tom skutkom základe, ako je uvedené vo výrokovej časti tohto uznesenia. 

Vyšetrovateľ PZ uznesením č. ORP-188/1-OVK-TN-2011 zo dňa 22.03.2012 podľa    § 228 ods. 2 písm. d) Tr. por. trestné stíhanie obv. XXXXX prerušil z dôvodu, že sa navrhuje odovzdanie trestného stíhania do cudziny.

Na základe žiadosti Okresnej prokuratúry XXXXX adresovanej Obvodnému štátnemu zastupiteľstvu XXXXX 5, Česká republika, rozhodlo Najvyššie štátne zastupiteľstvo Českej republiky o prevzatí trestného konania vedeného voči obv. XXXXX. 

Po odovzdaní trestného konania Obvodný súd pre Prahu 5 pod. sp. zn. XXXXX vydal dňa 03.07.2013 trestný rozkaz, ktorým obv. XXXXX uznal vinným z prečinu zanedbania povinnej výživy podľa § 196 odst. 1 tr. zákonníka Českej republiky za skutok, ktorý bol predmetom odovzdaného trestného konania a uložil mu trest odňatia slobody v trvaní 10 mesiacov s podmienečným odkladom jeho výkonu na skúšobnú dobu 5 rokov, ako aj povinnosť uhradiť v skúšobnej dobe dlžné výživné. Rozhodnutie nadobudlo právoplatnosť dňa 18.07.2013.

Podľa čl. 35 ods. 1 Európskeho dohovoru o odovzdávaní trestného konania, dojednaného 15.05.1972 v Štrasburgu a v mene Českej a Slovenskej Federatívnej republiky podpísaného v Štrasburgu 13.02.1992, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ:
(a)	      bola zbavená viny,
(b)	      uložený trest:
(i)	bol úplne vykonaný alebo sa vykonáva, alebo
(ii)	úplne alebo z jeho nevykonanej časti podliehal milosti alebo amnestii, alebo
(iii)	nemôže už byť vykonaný vzhľadom na premlčanie,
(c)	      súd uznal obžalovaného za vinného a upustil od potrestania.

Podľa § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por.

Podľa § 9 ods. 1 písm. g) Tr. por. treste stíhanie nemožno začať, a ak už bola začaté, nemožno v ňom pokračovať a musí byť zastavené, ak tak ustanovuje medzinárodná zmluva.

Nakoľko vzhľadom na článok 35 odsek 1 Európskeho dohovoru o odovzdávaní trestného konania zo dňa 15.mája 1972 nemôže byť obv. XXXXX po právoplatnom rozhodnutí súdu Českej republiky, za ten istý skutok na území Slovenskej republiky ďalej stíhaný, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beáta Láncošová
prokurátorka